ઘરની નજીક પાર્ક કરેલા વાહનો ચોરવામાં સતત મળી રહેલી સફળતા બાદ તસ્કરો ધોળા દિવસે પણ કસબ અજમાવી રહ્યા છે. સેકટર-૨૭ની ગાયત્રી સોસાયટીમાં રહેતા અને વિધાનસભામાં નોકરી કરતાં કલ્પેશભાઈ હર્ષદરાય પંડ્યાએ બપોરના સમયે પોતાની કાર ચોરાઈ હોવાની ફરિયાદ નોંધાવી છે. ૨૮મી જૂને બપોરે એક કલાકે તેમણે પોતાના ઘર પાસે રોજિંદી જગ્યાએ કાર પાર્ક કરી હતી. બપોરે ચાર કલાકે ગેલેરીમાંતી તેમના દીકરાએ જોયું તો જીજે-૦૧-એચએન-૯૮૯૩ નંબરની સેન્ટ્રો કાર દેખાઈ ન હતી. શોધખોળ કરવા છતાં કાર ન મળતાં તેમણે સેકટર-૨૧ પોલીસ સ્ટેશનમાં ફરિયાદ નોંધાવી હતી. સેકટર-૧૩એના પ્લોટ નં- ૬૧૩/૨માં રહેતા મુન્નાવરહુસૈન રોશનશા બાનવા પાસે જીજે-૧૮-સીડી-૬૧૪૭ નંબરનું બાઈક છે. ૨૮મીએ રાત્રે પોણા દસના અરસામાં બાઈક લોક કરીને તેમણે ઘર આગળ મૂક્યુ હતું. સવારે ૬.૩૦ કલાકે ઊઠીને જોયું તો બાઈક નજરે પડ્યુ ન હતું. તેમણે ગાંધીનગરમાં જાહેર જગ્યાએ તપાસ કરી હતી, પરંતુ બાઈક ન મળતાં ચોરી અંગે સેકટર-૭ પોલીસ મથકમાં ફરિયાદ નોંધાવી હતી.